Program  znižovania energetickej náročnosti a využitia alternatívnych zdrojov energie v roku 2004 bez formy návratných finančných výpomocí poskytovaných Ministerstvom financií SR

Dňa 18. apríla 2002 nadobudli na území SR účinnosť implementačné pravidlá EÚ, ktorých cieľom je zabezpečiť praktickú aplikáciu ustanovení o štátnej pomoci (článok 64 Európskej dohody zakladajúcej pridruženie medzi Európskymi spoločenstvami a ich členskými štátmi na jednej strane a Slovenskou republikou na druhej strane a článok 8 ods. 3 Protokolu č. 2 k tejto dohode o výrobkoch Európskeho spoločenstva uhlia a ocele „ESUO“). Vznikla tak potreba modifikovať existujúce programy štátnej pomoci s cieľom zabezpečiť ich plnú kompatibilitu s pravidlami Európskej komisie.
V súlade s touto podmienkou, ako aj na základe aktuálne dostupného návrhu východísk štátneho rozpočtu  na rok 2004, bol doterajší program transformovaný na „Schému na podporu úspor energie a využitia obnoviteľných energetických zdrojov“ (ďalej len „schéma“). 
Návrh schémy bol dňa  11. apríla 2003 schválený v porade vedenia Ministerstva hospodárstva SR ako súčasť materiálu č. 4/11/03. 
Následne bola táto schéma predložená na Úrad pre štátnu pomoc so žiadosťou o jej registráciu. Ten ju zaregistroval dňa 16. apríla pod číslom Schéma DM - 003/03. 
V zmysle procedurálneho postupu schéma nadobudla účinnosť dňa 12. mája 2003,
kedy bola zverejnená v Obchodnom vestníku.
Schéma je definovaná ako schéma pomoci „de minimis“ a teda nemá charakter štátnej pomoci. 
Po vecnej stránke schéma plne napĺňa požiadavku vyplývajúcu z následne prijatého uznesenia vlády č. 444/2003 zo dňa 5. júna 2003 a predstavuje modifikovaný program znižovania energetickej náročnosti a využitia alternatívnych zdrojov energie v roku 2004 bez formy návratných finančných výpomocí poskytovaných MF SR. 
Podľa záväzných podmienok pre poskytovanie finančných prostriedkov zo štátneho rozpočtu v rámci schémy, ktoré sú uvedené v prílohe, medzi oprávnených príjemcov pomoci patria malí a strední podnikatelia, združenia fyzických a právnických osôb, teda podnikateľské subjekty. Súčasťou tejto prílohy je aj definícia malých a stredných podnikov (výňatok z odporúčania komisie č. 96/280/ES z 3. apríla 1996), ako aj formulár žiadosti o účasť v schéme.
Schéma bola vypracovaná v súlade so záväzkami SR o znižovaní emisií oxidu uhličitého z Kyotského protokolu, ako aj so záväzkami vyplývajúcimi z Bielej a Zelenej knihy Európskej únie. Predmetom pomoci v rámci schémy je realizácia projektov zameraných na úsporu energie, ako aj na využitie alternatívnych energetických zdrojov za účelom zníženia zaťaženia životného prostredia a dosiahnutia čo najvyššej efektivity vynaložených prostriedkov štátneho rozpočtu, s cieľom vytvárať zvýhodnené podmienky pre investorov investujúcich do alternatívnych energetických zdrojov.
Pomoc je poskytovaná formou nenávratnej finančnej výpomoci (úhrada časti úrokov z úveru, úhrada časti úveru, dotácia na výrobu elektriny resp. tepla z obnoviteľných energetických zdrojov) a v roku 2003 aj prostredníctvom návratnej finančnej výpomoci. 
Právnym základom pre poskytovanie pomoci je § 3 zákona č. 231/1999 Z.z. o štátnej pomoci v znení neskorších predpisov a Usmernenie spoločenstva o štátnej pomoci na ochranu životného prostredia č. 2001/C 37/03, Nariadenie komisie č. 70/2001/EC o aplikácii článkov 87 a 88 Zmluvy o založení ES na štátnu pomoc malým a stredným podnikateľom a Nariadenie komisie č. 69/2001/EC o aplikácii článkov 87 a 88 Zmluvy o založení ES na pomoc de minimis. Nakoľko sa schéma realizuje prostredníctvom finančných prostriedkov zo štátneho rozpočtu, na poskytovateľa a príjemcu pomoci sa vzťahujú aj jednotlivé ustanovenia zákona č. 303/ 1995 Z.z. o rozpočtových pravidlách v znení neskorších predpisov.
Z hľadiska finančného zabezpečenia na realizáciu schémy boli zákonom číslo 750/2002 Z. z. o štátnom rozpočte vyčlenené pre rok 2003 finančné prostriedky v rámci rozpočtovej kapitoly Všeobecná pokladničná správa vo výške 30 mil. Sk. Od roku 2004 budú finančné prostriedky schémy alokované v rámci rozpočtovej kapitoly MH SR.